ZHAAU: Akusungulwe amaCommunity Treatment Support Programs
Abenhlanganiso le elwela ilungelo labaphila legciwane bakhuthaza ukusungulwa kwenhlelo zokuphathisa uzulu ezeCTSP ukuphathisa abemaphandleni
HARARE — Abenhlanganiso elwela ilungelo labaphila legciwane eyeZimbabwe HIV/AIDS Activists Union bakhuthaza ukusungulwa kwenhlelo zokuphathisa uzulu ezama “Community Treatment Support Programs”, emizameni yokuphathisa abaphila legciwane ikakhulu endaweni ezingafinyeleleki lula emaphandleni njalo zikhatshana lezibhedlela. Babikwa bebhekane lobunzima ekutholeni imithi yama ARV’s abaphila legciwane ikakhulu emaphandleni okubalisa ukungayitholi limithi ngesikhathi ngoba ingekho imali yokugada amabhasi ukuya esibhedlela lanxa umuntu efisa. Ingcwethi kwezempilakahle zihlezi ziqonqosela uzulu ophila legciwane ukuba angaze eqisa amalanga ekunatheni imithi yakhe noma kanjani bethi kuyingozi ngoba kusuka kubangele ukungasebenzi kuhle kwaleyo mithi. Lokhu kutsho ukuba labo asebekulesi simo sekumele batholiswe imithi elamandla ukwedlula eyakuqala i-‘First Line ’ sekumele batholiswe omhlobo wesibili owe ‘Second Line Treatment .’ Ikanti inengi lalabo abaphila legciwane bengabahlala emaphandleni kungabayanga bethembele kumithi uhulumende ayitholisa kungela nhlawulo. Lanxa beyithola kungelambadalo limithi ezibhedlela inengi lalaba bantu libikwa lingelayo imali yokugada amabhasi ukuba bafinyelele limithi ezibhedlela. Uhulumende uhlezi ethi lumhlobo wesibili wemithi elamandla ukwedlula eyakuqala ubiza imali enengi njalo angayanelisiyo. Ngakho abenhlanganiso ye ZHAAU bekubone kuqakathekile ukuba baphathisane lozulu ukuze angaze eqisa ekunatheni imithi ngoba ehluleke ukufinyelela ezibhedlela ngenxa yokuswela imali yebhasi. UMnumzana Bernard Nyathi ukhokhela linhlanganiso ye ZHAAU njalo engophila le gciwane. UNyathi uthi uyayizwisisa ingozi ekhona ekuthini ophila legciwane eqise amalanga engayitholanga imithi yakhe. Njengenhlanganiso bakubone kulicebo elihle ukusebenzelana labaphila legciwane behlala endaweni ezikhatshana lezibhedlela emaphandleni,ukusungula ama ‘Community Treatment Support Programmes ’ kubika uNyathi. UNyathi uthi lindlela izanceda ukuba abezempilakahle labo banelise ukubalonda abaphila legciwane . UNkosikazi Janet Nyoni oleminyaka engamatshumi amahlanu okuzalwa, uyisakhamuzi se Silobela njalo uphila legciwane. Unkosikazi Nyoni ulahlekelwe ngumyeni wakhe eminyakeni emihlanu edlule. Uphila ngokulima njalo umuzi wakhe ukhatshana kakhulu lesibhedlela lapho avame ukuthola umuthi wama ARV. Uthi ujatshuliswa yiloluhlelo olukhulunywa ngalo ethi luzaphathisa abanje ngaye ikakhulu emaphandleni. Unkosikazi Nyoni uthi sisekhona isidingo sokufundisa uzulu ophila legciwane njengaye ngokugcweleyo aluzwisise loluhlelo ngoba lokhe bekhona abangakaluzwisisi. Kodwa uMnumzana Sabelo Ndlovu oyisakhamuzi emzini we Chishawasha Hills eHarare uthi lanxa incomeka limizamo ye ZHAAU yokuphathisa uzulu ophila legciwane engohlala emaphandleni, kuyisibonelo sokwehluleka kukahulumende emisebezini yakhe yokunakekela impilakahle kazulu. Lokhu kuyisibonelo njalo sokuba umumo kwezomnotho ungemuhle kuveza uNdlovu. Abe ZHAAU baveza ukuba banengi abaphila legciwane abahlala endaweni ezingafinyeleleki lula bengabadinga amaphilisi ama arv’s kodwa bewathola nzima. Bathi igciwane lingahlala isikhathi lingatholanga umuthi liyaxhwala liguqule isimo salo okusuka kubangele ukungasebenzi komuthi onathwa ngophila legciwane kusitsho ukuba sekumele atholiswe olamandla ukwedlula owakuqala. Endaweni okuhlupha khona ukufinyelela kabala indawo zokuygcinela imithi lanxa ingaba khona. Ngakho abe ZHAAU bathi bafisa uhulumende abaphathise emizameni yalezi nhlelo ukuze zisabalale ilizwe lonke ziphathise uzulu ophila legciwane kulezo ndawo ezingafinyeleleki lula. Okwamanje inhlelo ezinengi ziphethwe ngabe MSF ngakhoke ingcwethi zempilo zithi kungaphathisa kakhulu kungaba lokusebenzelana lenhlanganiso le ukuba kutholakale indawo zokugcinela limithi.